Raġel ta' wieħed u tletin sena mill-Fgura baqa' jinżamm arrestat wara li kien mixli li hedded lil qrabatu u li kien f'pussess ta' droga kannabis. Instema fil-Qorti kif il-Pulizija irċeviet rapport migħand ħut l-akkużat li allegatament kellu arma tan-nar u heddidhom permezz tal-mobile. Wara tfittxijiet li saru fid-dar irriżulta kif ma nstabu l-ebda armi tan-nar iżda instabu tliet armi li jaqtgħu u bil-ponta. Barra minn hekk il-Pulizija sabet ammont ta' sustanza suspettata li hija kannabis. Intqal ukoll li nstabet arma bil-ponta oħra fil-vettura tal-akkużat li skont id-difiża tintuża għal skopijiet ta' xogħol. Id-difiża talbet għall-ħelsien mill-arrest iżda din l-prosekuzzjoni oġġezzjonat u saħqet fuq il-protezzjoni tal-allegat vittmi.